Աղբակույտերի կողքին` մի լքված տան մեջ, նա դպրոց է հիմնադրում: Իսկ դպրոցում ուսանում էին աղբակույտերից հանված, հաշմանդամ ու որբ երեխաներ… Նրա ակտիվ գործունեությունը, սակայն, չի սահմանափակվում միայն դպրոցներ ու մանկատներ հիմնելով: Նա որոշում է նաև օգնել մահամերձ մարդկանց: Առաջին հիվանդը, ում օգնության իր ձեռն է մեկնում Մայր Թերեզան, առնետներից ու մրջյուններից կրծոտված մի կին էր, որ բարեբախտաբար կենդանի էր մնացել: Ոչ մի հիվանդանոց նրան չէր ընդունում, իսկ Մայր Թերեզան առանց հետ նահանջելու, հայտարարում է, որ չի լքի կնոջը, քանի դեռ նա կենդանի է: Կալկաթայի փողոցներում հարյուրավոր աղքատներ էին մահանում, և մահամերձ մարդկանց ինչ-որ տեղ քաշքշող երանելի միանձնուհու մասին լուրը հասնում է քաղաքային իշխանություններին: Քաղաքապետարանը վանք է հատկացնում նրան, որ ժամանակին ընծայված էր հնդիկների Կալի աստվածուհուն: